Javaslat AZ EURÓPAI PARLAMENT ÉS A TANÁCS HATÁROZATA az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról szóló, 2013. december 2-i intézményközi megállapodás 13. pontja alapján történő igénybevételéről Franciaország „EGF/2014/005 FR/GAD” kérelme /* COM/2014/0662 final */





INDOKOLÁS A JAVASLAT HÁTTERE 1. Az Európai Globalizációs Alkalmazkodási Alapból (EGAA) nyújtott pénzügyi hozzájárulásokra vonatkozó szabályokat az Európai Globalizációs Alkalmazkodási Alapról (2014–2020) és az 1927/2006/EK rendelet hatályon kívül helyezéséről szóló, 2013. december 17-i 1309/2013/EU európai parlamenti és tanácsi rendelet[1] (a továbbiakban: az EGAA-rendelet) tartalmazza. 2. A GAD egyszerűsített részvénytársaságnál (a továbbiakban: GAD) történt elbocsátásokat követően a francia hatóságok „EGF/2014/005 FR/GAD” referenciaszámmal kérelmet nyújtottak be az EGAA-ból igénybe vehető pénzügyi hozzájárulás iránt. 3. A kérelem értékelése után a Bizottság az EGAA-rendelet valamennyi vonatkozó rendelkezése alapján megállapította, hogy az EGAA-ból igénybe vehető pénzügyi hozzájárulás odaítélésének feltételei teljesülnek. A KÉRELEM ÖSSZEFOGLALÁSA EGAA-kérelem || EGF/2014/005 FR/GAD Tagállam || Franciaország Érintett régió(k) (NUTS 2 szint) || Bretagne (FR 52) és Loire mente (FR51) A kérelem benyújtásának dátuma: || 2014.6.6. A kérelem átvételi elismervényén feltüntetett dátum: || 2014.6.13. A kiegészítő információk benyújtására irányuló felkérés dátuma || 2014.6.23. A kiegészítő információ benyújtásának határideje: || 2014.8.4. Az elbírálás befejezésének határideje: || 2014.10.24. Beavatkozási kritérium || Az EGAA-rendelet 4. cikke (1) bekezdésének a) pontja Elsődlegesen érintett vállalat || GAD egyszerűsített részvénytársaság (société anonyme simplifiée) Gazdasági ágazat(ok) (NACE Rev. 2. szerinti ágazat)[2] || 10. ágazat („Élelmiszergyártás”) A leányvállalatok, a beszállítók és az ellátási lánc következő szintjein álló termelők száma: || 0 Referencia-időszak (négy hónap): || 2013.11.29.–2014.3.28. A referencia-időszak alatt elbocsátottak és a tevékenységüket megszüntető önálló vállalkozók száma (a) || 744 A referencia-időszak előtt vagy után elbocsátottak és a tevékenységüket megszüntető önálló vállalkozók száma (b) || 16 Az összes elbocsátás száma (a + b) || 760 A megcélzott kedvezményezettek becsült száma összesen || 760 A megcélzott nem foglalkoztatott, oktatásban és képzésben nem részesülő fiatalok (NEET-fiatalok) száma || 0 A személyre szabott szolgáltatásokhoz kapcsolódó költségvetés (EUR) || 1 500 000 Az EGAA végrehajtásához kapcsolódó költségvetés[3] (EUR) || 30 000 Teljes költségvetés (EUR) || 1 530 000 EGAA-hozzájárulás (60%) (EUR) || 918 000 A KÉRELEM ÉRTÉKELÉSE Az eljárás 4. A francia hatóságok 2014. június 6-án kérelmet nyújtottak be „EGF/2014/005 FR/GAD” referenciaszámon, 12 héten belül attól az időponttól számítva, hogy az EGAA-rendelet 4. cikkében meghatározott beavatkozási kritériumok teljesültek. A Bizottság a kérelem benyújtásától számított két héten belül, 2014. június 13-án visszaigazolta a kérelem átvételét, majd 2014. június 23-án kiegészítő információkat kért a francia hatóságoktól. A francia hatóságok a kérés keltétől számított hat héten belül megküldték a kért kiegészítő információkat. A teljes kérelem kézhezvételétől számított 12 hetes határidő, amelyen belül a Bizottságnak le kell zárnia annak értékelését, hogy a kérelem megfelel-e a pénzügyi hozzájárulás feltételeinek, 2014. október 24-én jár le. A kérelem elfogadhatósága Az érintett vállalatok és kedvezményezettek 5. A kérelem 760, a GAD-tól elbocsátott munkavállalót érint. A vállalat a NACE Rev. 2. rendszer szerinti gazdasági ágazatok közül a 10. ágazatban („Élelmiszergyártás”) működik, ezen belül a sertéshús feldarabolása és feldolgozása területén. Az érintett vállalatnál történt elbocsátások helyszíneinek zöme a Bretagne (FR52) és Loire mente (FR51) NUTS[4] 2. szintű régiókban található. Beavatkozási kritériumok 6. A francia hatóságok kérelmüket az EGAA-rendelet 4. cikke (1) bekezdésének a) pontja szerinti beavatkozási kritériumok alapján nyújtották be, amely a támogatást a következőkhöz köti: legalább 500 elbocsátott munkavállaló vagy tevékenységét megszüntető önálló vállalkozó egy négyhónapos referencia-időszak alatt egy vállalkozáson belül egy tagállamban, ideértve a vállalkozás beszállítói vagy az ellátási lánc következő szintjein álló termelői körében elbocsátott munkavállalókat és/vagy tevékenységüket megszüntető önálló vállalkozókat is. 7. A négyhónapos referencia-időszak 2013. november 29-től 2014. március 28-ig tartott. 8. A kérelem 744 munkavállalóra[5] vonatkozik, akiket a GAD-tól e négy hónapos referencia-időszak alatt bocsátottak el. Az elbocsátások és a tevékenységüket megszüntető önálló vállalkozók számának kiszámítása 9. Valamennyi elbocsátást a munkáltató által kiállított, a munkavállaló munkaszerződésének felfüggesztéséről vagy megszüntetéséről szóló egyéni értesítés időpontjától számítják. Támogatható kedvezményezettek 10. A már említett 744 munkavállalón túl 16 olyan munkavállaló is a támogatható kedvezményezettek közé tartozott, akiket a tervezett elbocsátások 2013. február 28-án történt általános bejelentését követően, de a négy hónapos referencia-időszak kezdete előtt bocsátották el. Mivel mind a referencia-időszakban, mind az azt megelőzően történt elbocsátásokat ugyanazon (lentebb részletezett) események váltották ki, egyértelmű ok-okozati összefüggés mutatható ki az elbocsátásokat kiváltó eseménnyel az EGAA-rendelet 4. cikke (1) bekezdésében előírtak szerint. Ez a 16 munkavállaló tehát szintén a támogatható kedvezményezettek közé sorolandó. 11. A támogatható kedvezményezettek száma összesen 760. Az elbocsátások és az 546/2009/EK rendelet tárgyát képező pénzügyi és gazdasági világválság közötti kapcsolat 12. Az elbocsátások, valamint az 546/2009/EK rendeletben említett globális pénzügyi és gazdasági válság közötti kapcsolat bizonyítása érdekében Franciaország azzal érvel, hogy a globális pénzügyi és gazdasági válság következtében Európában csökkent a sertéshús fogyasztása, ami a sertéshústermelésnek és a GAD-hoz hasonló vágóhidak forgalmának a visszaesését vonta maga után. Míg 2007-ben az egy főre eső sertéshúsfogyasztás 43 kg volt, 2013-ra ez 39 kg-ra csökkent. A globális pénzügyi és gazdasági válság más típusú húsok fogyasztását is érintette, a sertéshús forgalmát azonban különösen erőteljesen sújtotta, mivel annak ára gyorsabban emelkedett más típusú húsokéhoz, különösen a marhahúséhoz képest. 13. A sertések takarmányát különféle gabonák – kukorica, búza, árpa és szója – keveréke alkotja. Ennek nagy részét az Európai Unión kívüli országokból, például az Egyesült Államokból, Ausztráliából és Dél-Amerikából importálják. Ezeket a régiókat az elmúlt években aszály sújtotta, ami a sertéstakarmány árának jelentős növekedéséhez vezetetett. 2006 és 2011 között a sertéstakarmány tonnájának ára 150 euróról 250 euróra emelkedett, majd 2012 második felében elérte a 300 eurót, és 2013-ban Franciaország-szerte átlagosan 287 euró maradt. A sertéstakarmányra fordított költségeket a késztermékek eladási árában kell visszanyerni, és így végül a fogyasztókra hárulnak. Egy olyan időszakban, amikor a válság utóhatásai még Unió-szerte érezhetők voltak, a fogyasztók nem tudtak vagy nem akartak a korábbi mennyiségben sertéshúst vásárolni. A GAD vágóhídként és húsfeldolgozó vállalatként két tűz közé került: egyfelől – a takarmány megnövekedett ára miatt – a gazdálkodók részéről, másfelől – lecsökkent jövedelmük miatt – a fogyasztók részéről jelentkező árnyomással kellett megbirkóznia. Mivel ez a helyzet több mint öt évig fennállt, a vállalat végül súlyos pénzügyi helyzetbe került. 14. A GAD bruttó árrése 2010-ben 123 millió euró, 2012–13-ban azonban már csak 107 millió euró volt. Míg a vállalat 2008-ban még 16 millió eurós nyereséget könyvelt el, 2009-re veszteséges lett, és végül 2012-ben és 2013-ban egyaránt 20 millió euró veszteséget realizált. A vállalt bruttó bevétele a 2008-as 495,1 millió euróról 445,8 millió euróra esett vissza 2009-ben, és ez a hanyatlás visszafordíthatatlannak bizonyult. 2013. február 27-én a társaság csődgondnokság alá került, miután a 2010 és 2013 júniusa közötti időszakban felhalmozott vesztesége elérte a 65 millió eurót. 15. Az élelmiszergyártó ágazatra vonatkozóan mindeddig egyetlen EGAA-kérelmet[6] nyújtottak be, amely szintén a globális pénzügyi és gazdasági válsággal kapcsolatos. Az elbocsátásokhoz és az önálló vállalkozók tevékenységének megszűnéséhez vezető események 16. A GAD 2013. február 22-én fizetésképtelenné vált, ezért 2013. február 27-én a bíróság csődgondnokság alá helyezte. 17. A GAD-nál történt elbocsátásokhoz három gyártóüzem bezárása vezetett Lampaulban és Saint-Martinban (Bretagne), valamint Saint-Nazaire-ban (Loire-Atlantique). Két másik üzem folytatja működését, egy Lampaulban és egy Josselinben (mindkettő Bretagne-ban található). Az elbocsátások várható hatása a helyi, a regionális és az országos gazdaságra és foglalkoztatásra 18. Az elbocsátások súlyos csapást jelentettek Bretagne regionális gazdaságára, különösen azért, mert az agráripari ágazat a globális pénzügyi és gazdasági válságot követő években viszonylag stabilnak számított. A foglalkoztatás Bretagne-ban nagyobb mértékben függ a mezőgazdasági ágazattól, mint átlagosan Franciaországban (Bretagne-ban ez 11%, szemben az országos 5%-os átlaggal). 19. A munkavállalók különböző intézkedések révén már támogatást kapnak a munkahelykeresésben. 2014. május 20-ig 108 fő kötött több mint hat hónapra szóló, és további 66 fő kevesebb mint hat hónapra szóló munkaszerződést, illetve hárman saját vállalkozást indítottak. Szinte mindegyikük úgy döntött, hogy a régióban marad. A megcélzott kedvezményezettek és a javasolt intézkedések A megcélzott kedvezményezettek 20. Az intézkedésekben várhatóan részt vevő megcélzott munkavállalók becsült száma 760. E munkavállalók adatai nemek, állampolgárság és életkor szerinti bontásban: Kategória || A megcélzott kedvezményezettek száma Nem: || Férfi: || 487 || (64,08 %) || Nő: || 273 || (35,92 %) Állampolgárság: || Uniós polgár: || 760 || (100,00 %) || Nem uniós polgár: || 0 || (0,00 %) Korcsoport: || 15 és 24 év közötti: || 6 || (0,79 %) || 25 és 54 év közötti: || 620 || (81,58 %) || 55 és 64 év közötti: || 133 || (17,50 %) || 64 év feletti: || 1 || (0,13 %) A javasolt intézkedések támogathatósága 21. Az elbocsátott munkavállalóknak nyújtott, személyre szabott szolgáltatások az alábbi – egyetlen – intézkedést foglalják magukban: Az elbocsátott munkavállalók részére szakértői csapat által nyújtott tanácsadás és útmutatás (Cellule de reclassement): Mivel a francia állam és az elbocsátó vállalat már egy sor olyan aktív intézkedést finanszíroz közösen, melyek a munkavállalók munkaerő-piaci visszailleszkedését célozzák, Franciaország az EGAA-ból csak egy intézkedésre, az elbocsátott munkavállalók részére nyújtott tanácsadásra és útmutatásra (cellule de reclassement) igényelt támogatást. Az intézkedést két szerződő ügynökség, az ALTEDIA és az ADVANCIA irányítja, amelyek feladata, hogy segítséget és útmutatást nyújtsanak az elbocsátott munkavállalóknak, és olyan megoldásokat keressenek számukra, amelyek lehetővé teszik, hogy a munkaerőpiacon maradjanak és új munkahelyet találjanak. Az ügynökségek szerződésben vállalták, hogy minden résztvevő számára a) személyes karriertervet dolgoznak ki, b) megfelelő számú állásajánlatot biztosítanak, c) lehetővé teszik, hogy általános szakértőkkel és/vagy a vállalkozásalapítással kapcsolatban a régió foglalkoztatási piacáról kiváló ismeretekkel rendelkező szakértőkkel konzultálhassanak, akik rendelkezésükre állnak és alkalmazkodnak az igényeikhez. Az ALTEDIA vállalta, hogy 15 hónapon belül személyre szabott megoldást talál a résztvevők 80%-a számára. Megoldás lehet egy legalább 6 hónap időtartamú új állás, új vállalkozás létrehozása vagy átvétele, hosszú távú, legalább 300 órás képzési program, vagy kivételes esetben az ügynökségi program elhagyása személyes okból. Minimális megoldásként elfogadható két megfelelő állásajánlat bemutatása (a munkavállaló ismereteinek megfelelő, a korábbi fizetés legalább 85 %-át elérő fizetésért, a lakóhelytől 40 km-en belül vagy fél órán belül elérhető helyen végzendő munka). Az ügynökségek képzési műhelytalálkozókat is szerveznek, amelyek témája az általános ismeretektől (önéletrajz megírása, állásinterjúra való felkészülés, álláskeresési technikák és vállalkozásindítás stb.), az internethasználaton, állásbörzéken való részvételen és munkaadókkal vagy ágazati képviselőkkel való találkozókon át az oktatási intézmények munkatársaival történő megbeszélésekig terjed. Az ügynökségek tevékenységeinek figyelemmel kísérését egy bizottság és rendszeres írásbeli jelentések biztosítják. Az ügynökségeket az egyes részt vevő munkavállalók után fizetik (igazolás alapján) a lenti nagyságrendek szerint, míg maguk a tényleges intézkedések (például a hosszabb képzések) nem szerepelnek az EGAA-nak benyújtott költségvetésben. A fizetés részletekben és az elért eredmények alapján történik. 1 600 euró tanácsadásra és támogatásra, amennyiben nem találtak megoldást az elbocsátott munkavállaló számára, 1 800 euró, ha az elbocsátott munkavállaló hat hónapnál rövidebb időtartamra helyezkedik el, vagy új üzleti vállalkozásba kezd, vagy legalább három hónapig elismert tanfolyamon vesz részt, vagy korábban szerzett tapasztalatát elismerik, 1 900 euró, ha az elbocsátott munkavállaló legalább hathónapos időtartamra szóló munkaszerződést köt, 2 000 euró, ha az elbocsátott munkavállaló állandó munkát talál, vagy új vállalkozást alapít. 22. Az itt leírt javasolt intézkedés az EGAA-rendelet 7. cikkében meghatározott támogatható tevékenységek közé sorolható aktív munkaerő-piaci intézkedésnek minősül. Ez a tevékenység nem helyettesíti a passzív szociális védelmi intézkedéseket. 23. A francia hatóságok megadták a szükséges információkat a nemzeti jog vagy a kollektív szerződések értelmében az érintett vállalkozás számára kötelező intézkedésekről. Megerősítették, hogy az EGAA-ból származó pénzügyi hozzájárulás nem helyettesíti ezeket az intézkedéseket. Becsült költségvetés 24. A költségek teljes becsült összege 1 530 000 EUR, amely a személyre szabott szolgáltatásokra fordított 1 500 000 EUR-t, továbbá az előkészítő, irányítási, tájékoztatási és nyilvánossággal kapcsolatos, valamint ellenőrzési és beszámolási tevékenységekre szánt 30 000 EUR összegű kiadásokat foglalja magában. 25. Az EGAA-ból igényelt teljes pénzügyi hozzájárulás összege 918 000 EUR (az összköltségek 60 %-a). Intézkedések || A résztvevők becsült száma || Becsült költség résztvevőnként (EUR-ban) || Becsült összköltség (EUR-ban) Személyre szabott szolgáltatások (az EGAA-rendelet 7. cikke (1) bekezdésének a) és c) pontja) Az elbocsátott munkavállalók részére nyújtott tanácsadást és útmutatást (cellule de reclassement) nyújtó közreműködő szervezet || 760 || 1 974 || 1 500 000 Részösszeg (a): || – || 1 500 000 (100 %) Juttatások és ösztönzők (az EGAA-rendelet 7. cikke (1) bekezdésének b) pontja) Juttatások és ösztönzők || 0 || 0 || 0 Részösszeg (b): || – || 0 (0 %) Az EGAA-rendelet 7. cikkének (4) bekezdése szerinti intézkedések 1. Előkészítő tevékenységek || – || 0 2. Irányítás || – || 0 3. Tájékoztatás és nyilvánosság || – || 0 4. Ellenőrzés és jelentéstétel || – || 30 000 Részösszeg (c): || – || 30 000 (1,96 %) Összköltség (a + b + c): || – || 1 530 000 EGAA-hozzájárulás (az összköltségek 60%-a) || – || 918 000 A kiadások támogathatóságának időszaka 26. A francia hatóságok 2014. január 3-án kezdték meg a cellule de reclassement szolgáltatás nyújtását a megcélzott kedvezményezettek részére. A 20. pontban említett intézkedéssel kapcsolatos kiadásokhoz ezért 2014. január 3-tól 2016. június 6-ig nyújtható pénzügyi támogatás az EGAA-ból. 27. Az EGAA végrehajtásával összefüggésben a francia hatóságoknál 2014. január 3-tól kezdődően merültek fel igazgatási kiadások. Az előkészítő, irányítási, tájékoztatási és nyilvánossággal kapcsolatos, valamint ellenőrzési és beszámolási tevékenységekhez ezért 2014. január 3-tól 2016. december 6-ig nyújtható pénzügyi támogatás az EGAA-ból. Kiegészítő jelleg a nemzeti vagy uniós forrásokból finanszírozott intézkedésekkel 28. A tagállami előfinanszírozás vagy társfinanszírozás forrása a francia állam, amely számos további, az EGAA-kérelemben nem szereplő kiegészítő intézkedés finanszírozását is biztosítja. 29. A francia hatóságok megerősítették, hogy a fentiekben ismertetett, az EGAA-ból nyújtott pénzügyi hozzájárulásban részesülő intézkedés nem részesül pénzügyi támogatásban egyéb uniós pénzügyi eszközökből. A megcélzott kedvezményezettekkel vagy képviselőikkel, a szociális partnerekkel, illetve a helyi és regionális hatóságokkal folytatott konzultáció során követett eljárások 30. A francia hatóságok jelezték, hogy a személyre szabott szolgáltatások összehangolt csomagja azt követően készült el, hogy a GAD központi vállalati bizottsága 2013. június 28-án értesült a vállalati létszám 889 fővel való csökkentésére vonatkozó tervről. 31. Arról tájékoztatták továbbá a Bizottságot, hogy az elbocsátott munkavállalókat nem tájékoztatták az EGAA-kérelemről. Ezt csak az után fogják megtenni, hogy a Bizottság hivatalosan benyújtotta ezt a javaslatot az Európai Parlamentnek és a Tanácsnak. Irányítási és ellenőrzési rendszerek 32. A kérelem tartalmazza az irányító és ellenőrző rendszer leírását, amely meghatározza az érintett szervek felelősségi körét. Franciaország értesítette a Bizottságot, hogy a pénzügyi hozzájárulást a Gazdasági, Ipari és Foglalkoztatási Minisztérium fogja irányítani, a Délégation générale à l’emploi et à la formation professionnelle (DGEFP) több egységének bevonásával. A kifizetésekért a DGEFP Finanszírozás, Párbeszéd és Kontrolling főosztálya felelős. Igazoló hatóságként a Nantes-ban található Államháztartási Főigazgatóság fog eljárni. Az érintett régiókban (Bretagne és Loire mente) a Vállalkozás-, Verseny-, Fogyasztás-, Munka- és Foglalkoztatásügyi Főigazgatóság regionális központja is jogosult ellenőrzéseket végezni. Az érintett tagállam vállalásai 33. A francia hatóságok minden szükséges biztosítékot megadtak az alábbiak tekintetében: – a javasolt intézkedésekhez való hozzáférés és azok megvalósítása során tiszteletben tartják az egyenlő bánásmód és a diszkriminációmentesség elvét, – a nemzeti és uniós jogszabályokban a csoportos létszámcsökkentések vonatkozásában előírt követelményeknek eleget tettek; – annak megerősítése, hogy amennyiben a GAD a leépítések után folytatja tevékenységét, eleget tesz az elbocsátásokra vonatkozó jogi követelményeknek, és munkavállalóival szemben is ennek megfelelően jár el; – a javasolt intézkedések nem részesülnek egyéb uniós alapok vagy pénzügyi eszközök pénzügyi támogatásában, és megtették a szükséges intézkedéseket a kettős finanszírozás megelőzésére, – a javasolt intézkedések kiegészítik a strukturális alapok által finanszírozott intézkedéseket; – az EGAA-ból nyújtott pénzügyi hozzájárulás megfelel az állami támogatásra vonatkozó uniós eljárási és anyagi szabályoknak. KÖLTSÉGVETÉSI HATÁSOK Költségvetési javaslat 34. Az EGAA éves maximális összege (2011-es árakon számítva) a 2014–2020-as időszakra vonatkozó többéves pénzügyi keretről szóló, 2013. december 2-i 1311/2013/EU, Euratom tanácsi rendelet 12. cikkében meghatározottaknak megfelelően 150 millió EUR[7]. 35. Miután megvizsgálta a kérelmet az EGAA-rendelet 13. cikkének (1) bekezdésében meghatározott feltételek szempontjából, valamint figyelembe vette a megcélzott kedvezményezettek számát, a javasolt tevékenységeket és a becsült költségeket, a Bizottság azt javasolja, hogy a javasolt intézkedések összköltségének 60 %-át kitevő 918 000 EUR összeget folyósítsák az EGAA-ból a kérelemben igényelt pénzügyi hozzájárulás biztosítása érdekében. 36. Az EGAA igénybevételére vonatkozó javasolt határozatot az Európai Parlament és a Tanács közösen hozza meg, az Európai Parlament, a Tanács és a Bizottság között létrejött, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról szóló, 2013. december 2-i intézményközi megállapodás[8] 13. pontja értelmében. Kapcsolódó jogi aktusok 37. A Bizottság az EGAA igénybevételéről szóló határozatra irányuló javaslatának benyújtásával egyidejűleg javaslatot nyújt be az Európai Parlamentnek és a Tanácsnak a 918 000 EUR összegnek az érintett költségvetési sorba történő átcsoportosításra is. 38. A Bizottság az EGAA igénybevételéről szóló határozatra irányuló javaslatával egyidejűleg végrehajtási jogi aktus formájában egy pénzügyi hozzájárulásról szóló határozatot is elfogad, amely abban az időpontban lép hatályba, amikor az Európai Parlament és a Tanács elfogadja az EGAA igénybevételéről szóló határozatjavaslatot. Javaslat AZ EURÓPAI PARLAMENT ÉS A TANÁCS HATÁROZATA az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról szóló, 2013. december 2-i intézményközi megállapodás 13. pontja alapján történő igénybevételéről Franciaország „EGF/2014/005 FR/GAD” kérelme AZ EURÓPAI PARLAMENT ÉS AZ EURÓPAI UNIÓ TANÁCSA, tekintettel az Európai Unió működéséről szóló szerződésre, tekintettel az Európai Globalizációs Alkalmazkodási Alapról (2014–2020) és az 1927/2006/EK rendelet hatályon kívül helyezéséről szóló, 2013. december 17-i 1309/2013/EU európai parlamenti és tanács rendeletre[9] és különösen annak 15. cikke (4) bekezdésére, tekintettel az Európai Parlament, a Tanács és a Bizottság közötti, a költségvetési fegyelemről, a költségvetési kérdésekben való együttműködésről és a hatékony és eredményes pénzgazdálkodásról szóló 2013. december 2-i intézményközi megállapodásra[10], tekintettel az Európai Bizottság javaslatára, mivel: (1) Az Európai Globalizációs Alkalmazkodási Alap (a továbbiakban: EGAA) azzal a céllal jött létre, hogy támogatást nyújtson a globalizáció hatására a világkereskedelemben bekövetkezett fő strukturális változások miatt, vagy az 546/2009/EK rendelet[11] szerinti, a globális pénzügyi és gazdasági válság elhúzódása, vagy egy újabb globális pénzügyi és gazdasági válság következtében elbocsátott munkavállalóknak és tevékenységüket megszüntető önálló vállalkozóknak a munkaerőpiacon történő újbóli beilleszkedéshez. (2) Az EGAA éves maximális összege (2011-es árakon számítva) az 1311/2013/EU, Euratom tanácsi rendelet[12] 12. cikkében meghatározottaknak megfelelően 150 millió EUR. (3) 2014. június 6-án Franciaország franciaországi a GAD egyszerűsített részvénytársaságnál történt elbocsátásokra[13] tekintettel az EGAA igénybevétele iránti kérelmet nyújtott be, amelyet az 1309/2013/EU rendelet 8. cikke (3) bekezdésének megfelelően további információkkal egészített ki. A kérelem eleget tesz az 1309/2013/EU rendelet 13. cikkében az EGAA-ból folyósított pénzügyi hozzájárulás meghatározására vonatkozóan megállapított követelményeknek. (4) Az EGAA-t tehát a Franciaország által benyújtott kérelem alapján rendelkezésre kell bocsátani 918 000 EUR összegű pénzügyi hozzájárulás folyósítása érdekében, ELFOGADTA EZT A HATÁROZATOT: 1. cikk Az Európai Unió 2014. évi általános költségvetésének keretein belül az Európai Globalizációs Alkalmazkodási Alapból 918 000 EUR összeg igénybevételére kerül sor kötelezettségvállalási és kifizetési előirányzatok formájában. 2. cikk Ezt a határozatot az Európai Unió Hivatalos Lapjában ki kell hirdetni. Kelt Brüsszelben, -án/-én. az Európai Parlament részéről a Tanács részéről az elnök az elnök [1] HL L 347., 2013.12.20., 855. o. [2] Az Európai Parlament és a Tanács 2006. december 20-i 1893/2006/EK rendelete a gazdasági tevékenységek statisztikai osztályozása NACE Rev. 2. rendszerének létrehozásáról és a 3037/90/EGK tanácsi rendelet, valamint egyes meghatározott statisztikai területekre vonatkozó EK-rendeletek módosításáról (HL L 393., 2006.12.30., 1. o.). [3] Az 1309/2013/EU rendelet 7. cikkének (4) bekezdése alapján. [4] A Bizottság 2012. november 8-i 1046/2012/EU rendelete az új regionális bontásra vonatkozó idősorok továbbítása tekintetében a statisztikai célú területi egységek nómenklatúrájának (NUTS) létrehozásáról szóló 1059/2003/EK európai parlamenti és tanácsi rendelet végrehajtásáról (HL L 310., 2012.11.9., 34. o.). [5] Az EGAA-rendelet 3. cikkének a) pontja értelmében. [6] EGF/2014/001 EL/Nutriart (cukrászati termékek) [7] HL L 347., 2013.12.20., 884. o. [8] HL C 373., 2013.12.20., 1. o. [9] HL L 347., 2013.12.20., 855. o. [10] HL C 373., 2013.20.12., 1. o. [11] HL L 167., 2009.6.29., 26. o. [12] A Tanács 2013. december 2-i 1311/2013/EU, Euratom rendelete a 2014–2020-as időszakra vonatkozó többéves pénzügyi keretről (HL L 347., 2013.12.20., 884. o.). [13] Az EGAA-rendelet 3. cikkének a) pontja értelmében.